text: El sector de l'oci nocturn reclama un rescat urgent davant la desfeta d'una quarta part dels negocis - Canal Terrassa
  El sector de l'oci nocturn és, sens dubte, un dels que més ha patit els efectes de la pandèmia. La majoria de discoteques, bars musicals o sales de ball porten més de 6 mesos sense generar ingressos, degut al tancament dels locals, en horari nocturn, des del passat 15 de març. És per això que des de Pimec fan una crida a la desesperada, demanant un rescat urgent per a les empreses d'aquest sector, les quals -recorden- desenvolupen un important paper tant econòmic com social.
  Gairebé una quarta part de les empreses del sector, concretament un 23'7%, ja han desaparegut a causa de l'actual situació d'asfíxia econòmica. D'entre els negocis que encara no han baixat la persiana, segons assegura la Federació Catalana de Locals d'Oci Nocturn (FECALON), un 67% estan en risc de fallida, amb molts deutes acumulats i sense poder facturar. A més a més, des de la Federació assenyalen que la mesura de tancar els locals nocturns també ha comportat una afectació negativa per al sector turístic.
  Les empreses d'oci nocturn també lamenten la rigidesa amb la que s'ha actuat contra un àmbit que, recorden, no ha demostrat que sigui el causant de cap repunt de contagis. En aquest sentit, es mostren predisposats a adequar els seus espais, fins i tot, per poder fer testos ràpids a l'entrada tant aviat com els avenços científics ho permetin. La situació, asseguren és dramàtica i caldrà l'ajuda de l'administració per tal de salvar un sector que, amb la crisi sanitària, ha quedat tocat de mort.
  Tags: bars musicalsbutlleticoronavirusdiscotequesFECALONFederació Catalana de Locals d'Oci NocturnFernando Martínezoci nocturnsales de ball